Document ID: 31976R0541

ΚΑΝΟΝΙΣΜΟΣ (ΕΟΚ) αριθ. 541/76 ΤΗΣ ΕΠΙΤΡΟΠΗΣ της 11 Μαρτίου 1976 περί τροποποιήσεως του κανονισμού (ΕΟΚ) αριθ. 1105/68 περί καθορισμού των λεπτομερειών για την χορήγηση ενισχύσεων για το αποκορυφωμένο γάλα που προορίζεται για τη διατροφή ζώων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 804/68, της 27ης Ιουνίου 1968, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 740/75(2), και ιδίως το άρθρο 10 παράγραφος 3,
Εκτιμώντας:
ότι τα άρθρα 8 και 8α του κανονισμού (ΕΟΚ) αριθ. 1105/68, της 27ης Ιουλίου 1968, περί των λεπτομερειών για τη χορήγηση ενισχύσεων για το αποκορυφωμένο γάλα που προορίζεται για την διατροφή ζώων(3), όπως τροποποιήθηκε τελευταία από τον κανονισμό (ΕΟΚ) αριθ. 2863/75(4), καθορίζει τις ποσότητες του αποκορυφωμένου γάλακτος, για τις οποίες οι παραγωγοί βουτύρου και κρέμας γάλακτος καταναλώσεως δύνανται να τύχουν ενισχύσεων, υπό τον όρο ότι το προϊόν χρησιμοποιείται για τη διατροφή των ζώων-
ότι έχει διαπιστωθεί ότι ορισμένες ποσότητες αποκορυφωμένου γάλακτος που παράγονται στα αγροκτήματα χρησιμοποιούνται για την παρασκευή γαλακτοκομικών προϊόντων- ότι συνεπώς, οι ποσότητες που αναφέρονται στις ανωτέρω διατάξεις πρέπει να μειωθούν κατά τις ποσότητες του αποκορυφωμένου γάλακτος που χρησιμοποιούνται για σκοπούς άλλους από τη διατροφή των ζώων-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στα άρθρα 8 και 8α του κανονισμού (ΕΟΚ) αριθ. 1105/68 προστίθεται η ακόλουθη παράγραφος:
"5. Οι ποσότητες που χρησιμοποιούνται ως βάση για τον υπολογισμό των ενισχύσεων κατά την εφαρμογή της παραγράφου 1 και της μεγίστης ετησίας ποσότητος που αναφέρεται στην παράγραφο 3 δεύτερο εδάφιο μειώνονται κατά τις ποσότητες του αποκορυφωμένου γάλακτος που χρησιμοποιούνται για σκοπούς άλλους από τη διατροφή των ζώων."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 11 Μαρτίου 1976.

Labels: 17
6